Memorandum o porozumení
       pri ochrane a manažmente stredoeurópskej populácie
                             dropa fúzatého /Otis tarda/

medzi
      
Národnou environmentálnou agentúrou Albánska                    /Albánsko/

Ministerstvom životného prostredia, mládeže a rodiny 
Rakúskej republiky                                                                   /Rakúsko/

Ministerstvom územného plánovania a životného prostredia 
Republiky Bosna a Hercegovina                                       /Bosna a Hercegovina/

Ministerstvom životného prostredia a vôd Bulharskej republiky /BULHARSKO/

Ministerstvom ochrany životného prostredia a územného 
plánovania Chorvátskej republiky                                            /Chorvátsko/

Ministerstvom životného prostredia Českej republiky           /ČESKÁ REPUBLIKA/

Ministerstvom životného prostredia, ochrany prírody
a jadrovej bezpečnosti Spolkovej republiky Nemecko            /NEMECKO/ 

Ministerstvom poľnohospodárstva Gréckej republiky             /GRÉCKO/

Ministerstvom životného prostredia a regionálnej politiky
Maďarskej republiky                                                               /MAĎARSKO/

Ministerstvom stavebníctva, plánovania miest a životného
prostredia Macedónskej republiky                                       /MACEDÓNSKO/

Odborom ochrany životného prostredia Moldavskej republiky   /Moldavsko/

Ministerstvom ochrany životného prostredia, 
prírodných zdrojov a lesníctva Poľskej republiky                     /POĽSKO/                              

Ministerstvom vôd, lesov a ochrany životného prostredia 
Rumunska                                                                               /RUMUNSKO/

Ministerstvom životného prostredia Slovenskej republiky       /SLOVENSKO/

Ministerstvom životného prostredia a regionálneho 
plánovania Slovinskej republiky                                              /SLOVINSKO/

Ministerstvom ochrany životného prostredia a jadrovej 
bezpečnosti Ukrajiny                                                              /UKRAJINA/

Podpísaní, konajúci v mene  horeuvedených príslušných orgánov,

1. 	pripomínajúc si, že Dohovor o ochrane sťahovavých druhoch voľne žijúcich živočíchov, podpísaný v Bonne 23. júna 1979, vyžaduje medzinárodnú spoluprácu pri ochrane sťahovavých druhov a že článok IV. 4 dohovoru povzbudzuje zmluvné strany, aby uzavreli zmluvy - vrátane nezáväzných administratívnych úprav ako táto - v súvislosti s akoukoľvek populáciou sťahovavých druhov
2. 	uvedomujúc si, že drop fúzatý /Otis tarda/ je uvedený v Prílohe II daného dohovoru v dôsledku nepriaznivého stavu jeho ochrany a pretože medzinárodná zmluva na jeho ochranu a manažment mu pomôže, a že stredoeurópska populácia tohto druhu je zahrnutá v Prílohe I dohovoru, ktorý uvádza ohrozené sťahovavé druhy 
3. 	uznávajúc, že táto populácia sa čiastočne sťahuje, najmä počas tuhých zím, po doteraz neidentifikovaných migračných dráhach, ktoré križujú územie mnohých areálových štátov
4. 	znepokojení pozoruhodným poklesom tejto populácie, ktorá teraz dosahuje veľmi nízku úroveň, v niektorých oblastiach je na pokraji vyhynutia a v iných už vyhynula
5. 	vedomí si potreby okamžitej spoločnej akcie, aby sa tento trend zvrátil
6. 	vedomí, že medzi faktormi, ktoré prispievajú k neustálemu úbytku dropa fúzatého patrí strata, zhoršenie kvality alebo rozpad vhodných stanovíšť, a okrem toho  v niektorých oblastiach tlak lovu 
7. 	berúc do úvahy, že akčný plán pre dropa fúzatého, vypracovaný BirdLife International a schválený Výborom ORNIS Komisie EÚ i odporúčanie z 26. januára 1996,  vydané Stálym výborom Dohovoru o ochrane európskych voľne žijúcich živočíchov a prírodných stanovíšť, ktoré odporúča príslušným členským i nečlenským areálovým štátom daného dohovoru, aby zvážili, alebo ak je to vhodné, posilnili národné akčné plány na ochranu dropa fúzatého 
8. 	zohľadňujúc aj to, že Paneurópska stratégia biodiverzity a krajinnej diverzity sa v Akčnej téme 8 zameriava na ochranu pasienok a lúk s  veľkou biodiverzitou a diverzitou krajiny v rozličných typoch stanovíšť na pasienkoch a lúkach, a zdôrazňuje, okrem iného, stanovištia dropa fúzatého vo východnej Európe
9. 	želajúc si realizovať rezolúcie 3.2, 4.2 a 5.4 prijaté na treťom  /Ženeva, 1991/, štvrtom /Nairobi, 1994/ a piatom /Ženeva, 1997/ zasadnutí Konferencie zmluvných strán Dohovoru o ochrane sťahovavých druhov, ako aj rezolúcie, ktoré boli  prijaté na Medzinárodnom seminári o ochrane stredoeurópskej populácie dropa fúzatého v Kecskeméte /Maďarsko/ v r. 1996
10. 	presvedčení, že drop fúzatý je hlavným indikátorom stavu stanovišťa, na ktoré  sa spolieha a že koordinovaná a spoločná akcia areálových štátov významne prispeje k  obnoveniu samotného druhu i mnohých ďalších druhov živočíchov a rastlín
11. 	vyzývajúc všetky areálové štáty tohto druhu, ktoré tak ešte neurobili, aby sa pripojili alebo, kde je to vhodné, potvrdili a implementovali Bonnský dohovor a všetky regionálne dohovory a zmluvy, ktorých predmetom je, okrem iného, ochrana dropa fúzatého.

DOHODLI SA NASLEDOVNE:

1. 	Na účel tohto memoranda o porozumení

a. 	“drop fúzatý” rozumie sa stredoeurópska populácia dropa fúzatého /Otis tarda/

b. 	“stredoeurópska populácia dropa fúzatého” znamená populácia Otis tarda v Albánsku, Rakúsku, Bosne a Hercegovine, BULHARSKU, Chorvátsku, ČESKEJ REPUBLIKE,  MACEDÓNSKEJ REPUBLIKE, NEMECKU, GRÉCKU, MAĎARSKU, Moldavskej republike, POĽSKU, RUMUNSKU, SLOVENSKU, SLOVINSKU a UKRAJINE

c. 	“dohovor” rozumie sa Dohovor o ochrane sťahovavých druhov voľne žijúcich živočíchov, podpísaný v Bonne 23. júna 1979

d. 	“signatár” rozumie sa signatár tohto memoranda o porozumení

e. 	“sekretariát” rozumie sa sekretariát dohovoru.

2. 	Memorandum o porozumení je zmluvou v zmysle článku IV, odstavec 4 rezolúcie 2.6., prijatej na druhej konferencii zmluvných strán /Ženeva, 11.-14. október 1988/

3. 	Akčný plán, pripojený k memorandu o porozumení, je jeho integrálnou súčasťou.

4. 	V duchu vzájomného porozumenia a spolupráce, a v súlade so zásadou prevencie, signatári sa vynasnažia úzko spolupracovať navzájom i s patričnými medzinárodnými organizáciami, aby zlepšili stav ochrany dropa fúzatého pokiaľ ide o rozmnožovanie, sťahovanie a zimovanie /aktuálne či potenciálne/. Na tento cieľ:

a. 	priznajú dropovi fúzatému rovnaký stupeň prísnej zákonnej ochrany  a to v plnom rozsahu, v zmysle článku III, odstavcov 4 a 5 dohovoru   

b. 	vynasnažia sa maximálne chrániť, a kde je to možné, obnoviť stanovište dropa fúzatého vo zvyšných lokalitách rozmnožovania , vrátane všetkých oblastí, kde samice chovajú mláďatá

c. 	v uskutočniteľnom a vhodnom rozsahu určia a monitorujú procesy a činnosti, ktoré sú nebezpečné alebo môžu ďalej ohroziť dropa fúzatého, a podniknú patričné kroky na regulovanie a riadenie týchto procesov a činností, s cieľom zlepšiť stav ochrany daného vtáka

d. 	vynasnažia sa zmapovať nedávno opustené  stanovištia rozmnožovania dropa fúzatého a realizovať v takých oblastiach vhodné opatrenia pokiaľ ide o manažment stanovíšť i poľnohospodárske praktiky, s cieľom podporiť v blízkej budúcnosti návrat častí populácie dropa fúzatého do daných oblastí

e. 	vynasnažia sa určiť a chrániť potenciálne, neobývané stanovištia rozmnožovania, vrátane miest výskytu a hniezdenia, kde možno v budúcnosti znovu zaviesť rozmnožovanie populácie dropa fúzatého

f. 	vynasnažia sa podniknúť patričné opatrenia na ochranu jednotlivcov alebo malých skupín dropa fúzatého, ktoré sa objavia pri sťahovaní alebo v zimoviskách na pasienkoch a lúkach, či v poľnohospodárskych oblastiach

g. 	implementovať v príslušných krajinách ustanovenia akčného plánu, priloženého k memorandu o porozumení, ako základ ochrany dropa fúzatého na tento účel sa vynasnažia prijať alebo aktualizovať, dľa vhodnosti, do roka od nadobudnutia platnosti tohto memoranda o porozumení, národné  plány práce, ktoré by mali, okrem iného, obsahovať cezhraničné opatrenia, na ktorých sa dohodli príslušní signatári.

5. 	Signatári sa vyzývajú, aby

a. 	určili orgán alebo splnomocneného vedca ako národný kontakt pre všetky záležitosti týkajúce sa implementácie memoranda o porozumení, a

b. 	oznámili sekretariátu meno a adresu daného orgánu alebo vedca.

6. 	Signatári tohto MOP, ktorí sú tiež zmluvnými stranami dohovoru by mali v národnej správe pre Konferenciu zmluvných strán uviesť, ktoré aktivity podnikli v súvislosti s touto zmluvou. Zároveň signatári, ktorí nie sú zmluvnými stranami dohovoru sa vyzývajú, aby  po prijatí národného plánu práce pripravili správu o implementácii memoranda o porozumení a oba dokumenty potom doručili sekretariátu.

7. 	Signatári sa snažia o promptnú výmenu vedeckých, technických a právnych informácií, ktoré sú potrebné na koordináciu ochranných opatrení a spoluprácu s ostatnými areálovými štátmi, príslušnými medzinárodnými organizáciami a uznávanými vedcami, s cieľom rozvíjať výskum založený na spolupráci a uľahčiť implementáciu memoranda o porozumení a akčného plánu.

8. 	Sigantári sa snažia prijať v súvislosti s dropom fúzatým, do dvoch rokov od platnosti tohto memoranda o porozumení, strednodobý medzinárodný plán práce, pričom okrem iného zohľadnia Stratégiu poľnohospodárskych a pastvinových stanovíšť od BirdLife International a všetky národné plány práce. Daný plán by mal obsahovať subjekty výskumu založeného na spolupráci a subjekty monitorovania, opatrenia na implementáciu memoranda o porozumení a akčného plánu, ako aj body, pre ktoré by sa mali vypracovať smernice  ďalšieho vývoja a zlepšenia opatrení, uvedených v memorande o porozumení a v medzinárodnom pláne práce i národných plánoch práce.

9. 	Sekretariát pripraví prehľadnú správu, zostavenú na základe všetkých informácií, ktoré má k dispozícii pokiaľ ide o dropa fúzatého. Danú správu zašle všetkým signatárom, signujúcim organizáciám a ostatným areálovým štátom. Taktiež zašle signatárom a ostatným areálovým štátom všetky národné plány práce a národné správy, ktoré dostane od signatárov v zmysle odstavcov 4.g a 6.

10. 	Signatári sa snažia financovať z národných zdrojov implementáciu opatrení na svojom území, ktoré sú potrebné na ochranu dropa fúzatého. Naviac, snažia sa navzájom si pomáhať pri implementácii a financovaní kľúčových bodov medzinárodného plánu práce a hľadať pomoc  pri financovaní a implementácii svojich národných plánov práce z iných zdrojov.

11. 	Sekretariát zvoláva stretnutie signatárov na žiadosť aspoň polovice štátov, ktoré sú signatármi memoranda o porozumení, ak má k dispozícii financie. Prvé stretnutie by sa malo zvolať bez meškania po tom, čo aspoň tri štvrtiny signatárov predložilo plány práce a prvé správy a po vypracovaní medzinárodného plánu práce. Prvé stretnutie prijme medzinárodný plán práce. Každé stretnutie prehodnotí stav ochrany dropa fúzatého a implementáciu akčného plánu. Zohľadní správy, ktoré predložili jednotliví signatári, správu sekretariátu a odporúčanie či vedeckú radu ohľadom dropa fúzatého od Konferencie zmluvných strán alebo vedeckej rady dohovoru. Môže odporučiť signatárom, aby realizovali akciu, ktorú pokladá za vhodnú. Stretnutia by sa mali organizovať tak, aby prebiehali súčasne s ostatnými príslušnými zhromaždeniami, na ktorých sa zúčastňujú patriční odborníci, napr. Stretnutie zmluvných strán dohovoru alebo výročné stretnutia Stáleho výboru Bernského dohovoru. Sekretariát by mal podať správu o výsledku stretnutia Konferencii zmluvných strán.

Záverečné klauzuly

12. 	Memorandum o porozumení sa uzatvára na päť rokov, počnúc dňom nadobudnutia platnosti. Automaticky sa obnovuje na dobu troch rokov, a potom každé tri roky na ďalšiu dobu troch rokov, kým väčšina signatárov nerozhodne inak.

13. 	Memorandum o porozumení, vrátane akčného plánu, ktorý je k nemu pripojený, je možné pozmeniť alebo doplniť na každom stretnutí signatárov. Zmena alebo doplnok sa prijme konsenzom na stretnutí signatárov. Nadobudne účinnosť v deň, kedy sa na stretnutí prijme. Sekretariát zašle text takto prijatej zmeny alebo doplnku všetkým signatárom i ostatným areálovým štátom.

14. 	Zmenu alebo doplnok  špecifického ustanovenia štátu uvedeného v akčnom pláne, časť 2, môže  vykonať každý signatár, na ktorého sa ustanovenie špecificky vzťahuje. Text zmeny alebo doplnku oznámi zainteresovaný signatár sekretariátu, ktorý ho rozošle ostatným signatárom. Zmena alebo doplnok nadobúda platnosť tri mesiace odo dňa, kedy ju sekretariát oznámil ostatným signatárom. Signatár vykonávajúci zmenu alebo doplnok môže túto modifikovať v zmysle pripomienok, ktoré dostane od ostatných signatárov v priebehu uvedenej trojmesačnej lehoty. V takom prípade nadobudne zmena alebo doplnok platnosť tri mesiace odo dňa, kedy sekretariát informoval o modifikovanej zmene alebo doplnku ostatných signatárov.

15. 	Signatári nie sú v tomto memorande o porozumení ničím viazaní, ani spoločne, ani jednotlivo. 

16. 	Memorandum o porozumení je otvorené na podpis na dobu neurčitú, v sídle sekretariátu, pre všetky areálové štáty dropa fúzatého i pre medzinárodné organizácie, ktoré sú špecificky zainteresované na ochrane a manažmente dropa fúzatého.

17. 	Nadobudne platnosť prvý deň v mesiaci, ktorý nasleduje po podpise piateho areálového štátu. Potom nadobudne platnosť pre každý areálový štát prvý deň v mesiaci, ktorý nasleduje po podpísaní daným signatárom.

18. 	Každý signatár môže memorandum o porozumení vypovedať písomným oznámením sekretariátu. Pre daného signatára  nadobudne vypovedanie  platnosť rok odo dňa, kedy sekretariát príslušné oznámenie obdržal.

19. 	Depozitárom tohto memoranda o porozumení je sekretariát.

20. 	Pracovným jazykom pre všetky záležitosti súvisiace s týmto memorandom o porozumení, vrátane stretnutí, dokumentov a korešpondencie, je angličtina.